b'\n_START_ARTICLE_\nFenoksikarbi\n_START_SECTION_\nSynteesi\n_START_PARAGRAPH_\nFenoksikarbia valmistetaan p-fenoksifenolin ja 2-kloorietyylikarbamiinihapon etyyliesterin v\xc3\xa4lisell\xc3\xa4 reaktiolla. L\xc3\xa4ht\xc3\xb6aineista p-fenoksifenolia valmistetaan p-kloorifenolista ja natriumfenolaatista ja toista l\xc3\xa4ht\xc3\xb6ainetta kloorietyyliamiinin ja etyyliklooriformiaatin v\xc3\xa4lisell\xc3\xa4 reaktiolla.\n_START_SECTION_\nVaikutusmekanismi\n_START_PARAGRAPH_\nFenoksikarbi on laajakirjoinen hy\xc3\xb6nteismyrkky. Yhdiste matkii hy\xc3\xb6nteistoukkien poikashormonia ja est\xc3\xa4\xc3\xa4 muodonvaihdoksen aikuiseksi hy\xc3\xb6nteiseksi. Se vaikeuttaa my\xc3\xb6s toukan kuoriutumista ulkoisesta tukirangastaan ja uuden suuremman tukirangan synteesi\xc3\xa4. Fenoksikarbia k\xc3\xa4ytet\xc3\xa4\xc3\xa4n muun muassa h\xc3\xa4vitt\xc3\xa4m\xc3\xa4\xc3\xa4n kirppuja, torakoita sek\xc3\xa4 kasveja vahingoittavia hy\xc3\xb6nteisi\xc3\xa4.\n_START_SECTION_\nMyrkyllisyys muille eli\xc3\xb6ille\n_START_PARAGRAPH_\nFenoksikarbi on l\xc3\xa4hes myrkyt\xc3\xb6nt\xc3\xa4 linnuille ja aikuisille mehil\xc3\xa4isille. Kaloille se sen sijaan on myrkyllist\xc3\xa4 ja se voi kerty\xc3\xa4 kalojen elimist\xc3\xb6\xc3\xb6n kolmesataa kertaa surremmiksi pitoisuuksiksi kuin sen konsentraatio on vedess\xc3\xa4. Nis\xc3\xa4kk\xc3\xa4ille yhdiste ei ole erityisen myrkyllist\xc3\xa4 ja sen LD\xe2\x82\x85\xe2\x82\x80- arvo rotalla on yli 16\xc2\xa0800 mg/kg. Nis\xc3\xa4kk\xc3\xa4iden aineenvaihdunnassa fenoksikarbin aromaattisiin renkaisiin liitet\xc3\xa4\xc3\xa4n hydroksyyliryhm\xc3\xa4._NEWLINE_Fenoksikarbi hydrolysoituu nopeasti maaper\xc3\xa4ss\xc3\xa4, jo kolmessa vuorokaudessa. Aine on happamissa vesiss\xc3\xa4 stabiili eik\xc3\xa4 hydrolysoidu, mutta auringon valo hajottaa sen.'